स्त्री का श्रम और शरीर दोनों से शोषण होता है। स्त्री के धारा के विरूद्ध संघर्ष करना होता है। दिन भर खटती औरत को रात को भी चैन नहीं। पत्नी यदि लम्बे समय से बीमार है तो पति इसलिए परेशान है कि उसकी काम–इच्छा की पूर्ति नहीं हो पा रही । वह रोगी पत्नी से मुक्ति तक विचार कर बैठता है! सतीशराज पुष्करणा की कथा ‘विश्वास’ में इस तथ्य की ओर संकेत करने के साथ–साथ प्रेम और विश्वास की डोर भी अंडरकरंट की तरह प्रवाहित होती दिखाई देती है! प्रेम और स्मृति की ऐसी ही अंतर्धारा स्व. रमेश बतरा की लघुकथा ‘लड़ाई’ में भी देखी जा सकती है। रात देर से आया पति, बीमार पत्नी के हाल–चाल पूछता है, उसे दवा लेते रहने की सलाह देता है और फिर उसकी रजाई में घुस जाता है। श्यामसुंदर अग्रवाल की रचना ‘अपने- अपने दर्द’ भी पुरुष की भोगवादी वृत्ति पर प्रहार करती है। अग्रवालजी की ही एक अन्य कथा ‘एक उज्ज्ववल लड़की’ बताती है कि प्यार में तन से अधिक महत्वपूर्ण है मन। मन स्वेच्छा पवित्र और निष्ठावान है तो किए गए बलात्कार से स्त्री का चरित्र दूषित दूषित नहीं होता। ‘लव यू बोले तो’(मुरलीधर वैष्णव) दर्शाती है कि भारतीय समाज में प्रौढ़ दम्पती के बीच के प्यार व लगाव को प्रकट करने के लिए शब्दों की आवश्यकता नहीं होती। देह शोषण के खिलाफ खड़ी होने वाली पिछड़े वर्ग की निर्धन लड़की के विद्रोह और साहस को स्वर देती सशक्त लघुकथा है चित्रा मुद्गल की ‘नाम’ । पति को परमेश्वर मान अन्याय सहती स्त्री के मानस पर व्यंग्य करती प्रभावी लघुकथा है। राजेन्द्र काटदरे की ‘परमेश्वर’। स्त्री का उत्पीड़न कई स्तरों पर होता है। रामेश्वर काम्बोज ‘हिमांशु की स्त्री–पुरुष, कालचिड़ी, स्क्रीन टेस्ट, लघुकथाओं में औरत के शोषण की विभिन्न स्थितियों का चित्रण है। स्क्रीन टेस्ट’ की युवती फि़ल्मी दुनिया की चकाचौंध से आकर्षित हो घर से भाग जाती है और अंतत: अपना सब कुछ लुटा बैठती है। स्त्री को संदेह की दृष्टि से देखने वाला पुरुष उसे प्राय: चरित्रहीन मानता है। जब कि लघुकथा ‘स्त्री–पुरुष’ की नायिका जिस रिक्शे वाले से बात कर रही थी, वह उसका बाप था।